Boer van De Doorns in hegtenis geneemŉ Boer is Dinsdag in De Doorns in die Wes-Kaap in hegtenis geneem nadat hy glo ŉ skoot na een van die stakende plaasarbeiders gevuur het. “Die plaaseienaar is vir poging tot moord in hegtenis geneem,” het lt.kol. André Traut, woordvoerder van die polisie in die Wes-Kaap gesê. Sowat 8 000 plaasarbeiders het Dinsdag in De Doorns bymekaar gekom om te betoog. “Die situasie is tans kalm. Hulle is besig om stadigaan weer te verdaag en nog polisiebeamptes is ontplooi om die situasie te beheer,” het Traut gesê. Wouter Kriel, woordvoerder vir landbou LUR Gerrit van Rensburg, het gesê dit is nog steeds nie duidelik waarom die plaasarbeiders betoog nie. “Daar is nie ŉ spesifieke leiersgroep nie, en geen lys van eise is nog oorhandig nie – die een ding wat baie belangrik is om die gesprek mee te begin,” het Kriel gesê. Die N1-snelweg is Maandag tussen Touwsrivier en De Doorns gesluit nadat plaasarbeiders in die straat vergader het. Meer as 30 hektaar wingerde is in die betoging verwoes. Die polisie het aanvanklik gesê die betoging handel oor ŉ loongeskil, maar die departement van arbeid ontken dit. “Dit is nie ŉ arbeidstaking nie en word nie deur plaasarbeiders gereël nie, alhoewel hulle daarby betrokke is. Dit blyk polities gemotiveerd te wees,” het Kriel bygevoeg. “Daar is baie intimidasie. Ons het heelwat seisoenarbeiders op die plase vir die aanvangs van die druiweseisoen. Dit is nie tradisionele arbeiders wat betrokke is nie, maar die seisoenarbeiders.” Die vakbondfederasie Cosatu in die Wes-Kaap het gesê hy ondersteun eise deur plaasarbeiders en inwoners van De Doorns vir ŉ “leefbare loon” en menswaardige lewensomstandighede met basiese dienste en behoorlike behuisingsplanne. “Talle van die arbeiders is al vir te lank deur boere in die landbousektor uitgebuit, en dit moet nou ŉ end kry,” het Tony Ehrenreich, provinsiale sekretaris van Cosatu gesê. “Daar kan nie van mense verwag word om van die hand na die mond te leef terwyl boere baat by die uitbuiting nie.” Hy doen ŉ beroep op arbeiders en inwoners om hulle nie tot geweld te wend nie.